Rūta Meilutytė

| Mitalit | Mitalit | Mitalit |  |
| --- | --- | --- | --- |
|  Rūta Meilutytė |  Rūta Meilutytė |  Rūta Meilutytė |  |
Maa:   Liettua
Naisten uinti
|  Olympialaiset  |  Olympialaiset  |  Olympialaiset  |  |
|  Kultaa | Lontoo 2012 | 100 m rintauinti |  |
| Pitkän radan MM-kilpailut  | Pitkän radan MM-kilpailut  | Pitkän radan MM-kilpailut  |  |
|  Kultaa | Barcelona 2013 | 100 m rintauinti |  |
|  Kultaa | Budapest 2022 | 50 m rintauinti |  |
|  Kultaa | Fukuoka 2023 | 50 m rintauinti |  |
|  Kultaa | Fukuoka 2023 | 100 m rintauinti |  |
|  Kultaa | Doha 2024 | 50 m rintauinti |  |
|  Hopeaa | Barcelona 2013 | 50 m rintauinti |  |
|  Hopeaa | Kazan 2015 | 100 m rintauinti |  |
|  Pronssia | Budapest 2022 | 100 m rintauinti |  |
| Lyhyen radan MM-kilpailut  | Lyhyen radan MM-kilpailut  | Lyhyen radan MM-kilpailut  |  |
|  Kultaa | Istanbul 2012 | 50 m rintauinti |  |
|  Kultaa | Istanbul 2012 | 100 m rintauinti |  |
|  Kultaa | Doha 2014 | 50 m rintauinti |  |
|  Kultaa | Melbourne 2022 | 50 m rintauinti |  |
|  Kultaa | Budapest 2024 | 50 m rintauinti |  |
|  Hopeaa | Istanbul 2012 | 100 m sekauinti |  |
|  Hopeaa | Doha 2014 | 100 m rintauinti |  |
|  Hopeaa | Hangzhou 2018 | 50 m rintauinti |  |
| Pitkän radan EM-kilpailut  | Pitkän radan EM-kilpailut  | Pitkän radan EM-kilpailut  |  |
|  Kultaa | Berliini 2014 | 50 m rintauinti |  |
|  Kultaa | Lontoo 2016 | 100 m rintauinti |  |
|  Kultaa | Rooma 2022 | 50 m rintauinti |  |
|  Hopeaa | Glasgow 2018 | 100 m rintauinti |  |
|  Pronssia | Rooma 2022 | 100 m rintauinti |  |
| Lyhyen radan EM-kilpailut  | Lyhyen radan EM-kilpailut  | Lyhyen radan EM-kilpailut  |  |
|  Kultaa | Herning 2013 | 50 m rintauinti |  |
|  Kultaa | Herning 2013 | 100 m rintauinti |  |
|  Kultaa | Herning 2013 | 100 m sekauinti |  |
|  Kultaa | Kööpenhamina 2017 | 50 m rintauinti |  |
|  Kultaa | Kööpenhamina 2017 | 100 m rintauinti |  |
Rūta Meilutytė (s. 19. maaliskuuta 1997 Kaunas) on liettualainen uimari, olympiavoittaja ja maailmanmestari.
Meilutytė kävi nuorena Plymouth Collegea, edusti Plymouth Leander -seuraa ja häntä valmensi Jon Rudd. Hän sai Euroopan nuorten olympiafestivaaleilla Trabzonissa 2011 kultaa 100 metrin rintauinnissa, hopeaa 50 metrin vapaauinnissa ja pronssia 100 metrin vapaauinnissa. Hän paransi Lontoon vuoden 2012 olympialaisten 100 metrin rintauinnin alkuerissä omaa ennätystään lähes kaksi sekuntia aikaan 1.05,56, jolla oli alkuerien nopein. Välierissä hän oli nopein uudella Euroopan ennätysajalla 1.05,21. Matkan finaalissa Meilutytė kukisti hallitsevan olympiavoittajan Rebecca Sonin kahdeksalla sekunnin sadasosalla ja otti olympiakultaa ajalla 1.05,47. Meilutytėn kulta oli Liettuan ensimmäinen olympiamitali uinnissa itsenäistymisen jälkeen ja samalla hänestä tuli maan historian neljäs olympiavoittaja.
Meilutytė saavutti lyhyen radan MM-kilpailuissa Istanbulissa 2012 kultaa 50 metrin rintauinnissa ajalla 29,44 ja 100 metrin rintauinnissa ajalla 1.03,52 sekä hopeaa 100 metrin sekauinnissa ajalla 58,79.
Barcelonan pitkän radan MM-kilpailuissa 2013 Meilutytė paransi välierissä 100 metrin rintauinnin maailmanennätystä 0,1 sekunnilla aikaan 1.04,35. Loppukilpailun hän voitti ajalla 1.04,42. 50 metrin rintauinnissa hän ui välierissä maailmanennätyksen 29,48 ja sai finaalissa hopeaa ajalla 29,59. Saman vuoden Herningin lyhyen radan EM-kilpailuissa hän voitti 50 metrin rintauinnin ajalla 29,10, 100 metrin rintauinnin ajalla 1.02,92 ja 100 metrin sekauinnin ajalla 57,68. 50 metrin rintauinnissa hän nousi jälkikäteen voittajaksi kun alkuperäinen voittaja Julija Jefimova hylättiin dopingin takia.
Meilutytė voitti pitkän radan Euroopan-mestaruuden 50 metrin rintauinnissa Berliinissä 2014 ajalla 29,89. Saman vuoden Dohan lyhyen radan MM-kilpailuissa hän voitti 50 metrin rintauinnin ajalla 28,84 ja sijoittui toiseksi 100 metrin rintauinnissa. Kazanin MM-kilpailuissa 2015 hän sai hopeaa 100 metrin rintauinnissa ajalla 1.06,36 ja sijoittui neljänneksi 50 metrin rintauinnissa. Hän voitti 100 metrin rintauinnin Euroopan-mestaruuden Lontoossa 2016 ajalla 1.06,17. Rio de Janeiron olympialaisissa 2016 Meilutytė sijoittui 100 metrin rintauninnissa seitsemänneksi.
Meilutytė sijoittui neljänneksi niin 50 metrin kuin 100 metrinkin rintauinnissa Budapestin pitkän radan MM-kilpailuissa 2017. Hän voitti joulukuussa 2017 lyhyen radan EM-kilpailuissa Kööpenhaminassa kultaa 50 metrin rintauinnissa ja 100 metrin rintauinnissa. Glasgow'n pitkän radan EM-kilpailuissa 2018 hän sai 100 metrin rintauinnissa hopeaa. Saman vuoden Hangzhoun lyhyen radan MM-kilpailuissa hän oli 50 metrin rintauinnissa toinen ajalla 29,38
Meilutytė sai kahden vuoden kilpailukiellon ajalle 21. heinäkuuta 2019 – 20. heinäkuuta 2021 jätettyään vuoden aikana kolme dopingtestiä väliin.
Budapestin MM-kilpailuissa 2022 Meilutytė saavutti kultaa 50 metrin rintauinnissa ajalla 29,70 ja pronssia 100 metrin rintauinnissa ajalla 1.06,02. Saman kesän Rooman EM-kilpailuissa hän voitti niin ikään 50 metrin rintauinnin ajalla 29,59 ja oli kolmas 100 metrin rintauinnissa. Vuoden päätteeksi hän voitti Melbournen lyhyen radan MM-kilpailuissa kultaa 50 meetrin rintauinnissa ajalla 28,50. Välierissä hän teki maailmanennätyksen 28,37. Hän voitti Fukuokassa 2023 pitkän radan maailmanmestaruuden 50 metrin rintauinnissa maailmanennätysajalla 29,16 ja 100 metrin rintauinnissa ajalla 1.04,62. Dohassa 2024 hän voitti 50 metrin rintauinnin maailmanmestaruuden ajalla 29,40. Pariisin olympialaisissa hän karsiutui 100 metrin rintauinnin välierissä. Hän voitti samana vuonna 50 metrin rintauinnin lyhyen radan maailmanmestaruuden Budapestissa ajalla 28,54.